Source: http://www.justice.gov.sk/Stranky/aktualitadetail.aspx?announcementID=1300
Timestamp: 2020-07-09 15:36:53+00:00
Document Index: 17318762

Matched Legal Cases: ['súd ', 'súd ', 'súd ', 'súd ', 'súd ', 'súd ']

Európsky súd pre ľudské práva rozhodol v prípade Ibragimov a Čentiev v prospech SR
12. 10. 2010 | Peter Bubla, hovorca Ministerstva spravodlivosti SR
Európsky súd pre ľudské práva rozhodol 14. septembra 2010 v prípade Ibragimova a Čentieva. Ich sťažnosť, že vydaním na trestné stíhanie do Ruskej federácie by došlo k porušeniu ich práv, vyhlásil za neprijateľnú z dôvodu zjavnej nepodloženosti.
Podľa rozhodnutia európskeho súdu neexistujú dôvody domnievať sa, že Ibramigov a Čentiev budú v prípade vydania do Ruskej federácie vystavení riziku zlého zaobchádzania alebo trestu. Európsky súd pre ľudské práva sa tak stotožnil s názorom vnútroštátnych súdov, vrátane ústavného. Podobne, ako v prípade Šamajev a ďalší proti Gruzínsku a Rusku, európsky súd uznal záruky, ktoré slovenským orgánom poskytol generálny prokurátor Ruskej federácie. V nich sa zaručil, že na sťažovateľov nebude aplikovaný trest smrti a nebudú podrobení zaobchádzaniu, ktoré by bolo v rozpore s Európskym dohovorom o ľudských právach (ďalej len „Dohovor“). Štrasburský súd vyhlásil za zjavne nepodloženú aj sťažnosť na porušenie článku 6 Dohovoru s tým, že orgány Ruskej federácie, ktorá je členským štátom Rady Európy, sa výslovne zaručili, že sťažovateľom bude garantované právo na spravodlivé súdne konanie, vrátane pomoci advokáta, prípadne tlmočníka. Ruská federácia sa zároveň zaručila, že im umožní, ak to bude potrebné, podať sťažnosť na Európsky súd pre ľudské práva na namietané nedostatky konania pred vnútroštátnymi súdmi.